Frank Aaen (EL), 2009-05-12:
Samtidig med at alle kan se, at arbejdsløsheden stiger og vil stige kraftigt og gøre det i lang tid fremover, og samtidig med at vi får tal og beviser for, at ret mange mennesker oplever en utrolig indtægtsnedgang i forbindelse med arbejdsløshed og dermed kommer ud i en social katastrofe, som rammer ikke bare de enkelte arbejdsløse, men også deres familier, som får antallet af tvangsauktioner til at vokse, og som i det hele taget udløser en masse sociale problemer og katastrofer rundtomkring, så er budskabet fra regeringen, Venstre, De Konservative og Dansk Folkeparti: Det er søreme en skam, men det kan vi ikke gøre noget ved.
Ingenting vil man gøre for at hjælpe de mennesker, der nu kommer i alvorlige sociale problemer på grund af den stigende arbejdsløshed.
Lad mig så lige i forbindelse med den debat, jeg havde med hr. Bent Bøgsted, rette en misforståelse: Enhedslisten har aldrig støttet statslige a-kasser.
Men at vi ønsker forbedrede vilkår for a-kasserne, og at vi ønsker forbedrede vilkår for dem, der modtager dagpenge, kan jeg lige vende tilbage til.
I princippet synes vi, at alle burde have ret til fuld erstatning for tabt arbejdsfortjeneste fra den første dag, hvor de bliver ledige, alene af den grund, at det er noget, de mennesker ikke selv kan gøre for.
Det er jo arbejdsgiverne, der bestemmer.
De mennesker, der bliver arbejdsløse, kan jo ikke selv gøre for, at de mister arbejdsindkomsten, og derfor mener vi i virkeligheden, at de bare skulle have udbetalt en form for erstatning.
Så ved jeg godt, at nogle siger, at så gider folk ikke arbejde.
Men nu er reglerne altså sådan, hvis ikke man er klar over det, at hvis man bliver arbejdsløs og skal have dagpenge, har man pligt til at tage det arbejde, man måtte blive tilbudt.
Man kan ikke bare sige, at man vil være arbejdsløs, og så hæve ved kasse et.
Så de, der reelt er arbejdsløse, burde selvfølgelig efter vores opfattelse bare have erstatning for den arbejdsfortjeneste, de er blevet frarøvet, ved at arbejdsgiverne har fyret dem. Nu kan det måske virke en anelse provokerende på nogle, hvis vi her, hvor arbejdsløsheden stiger, bare siger, at alle får dagpenge fra dag et.
Jeg kan godt se, at når nogle nu faktisk bevidst har sparet i en periode ved at betale kontingent til fagforeningen, vil det måske være lige provokerende nok bare lige at indføre, at alle får dagpenge fra dag et.
Men jeg synes, at det forslag, der ligger her, om at halvere den nuværende periode til ½ år, bestemt er et skridt i den rigtige retning, og det støtter vi selvfølgelig.
Så vil jeg sige, at når man så skal høre, så man bliver helt rørt, Venstre stå heroppe og tale om det solidariske system og Dansk Folkeparti tale om, at det er vigtigt, at børnene melder sig ind i fagforeningen - alt sammen fint og rigtigt - så sker det altså, samtidig med at samme partier gør det dyrere at være medlem af en a-kasse, fordi de sænker fradraget for det, man betaler til fagforeninger og a-kasser, for at bruge pengene til at give skattelettelser til de rigeste.
Det hører nok lige med i billedet.
Det hører også med i billedet, at de samme partier er ansvarlige for, at dagpengene år for år bliver mindre og mindre værd.
Det er jo en af grundene til, at nogle har meldt sig ud, for når dagpengene er så lave, siger de, kan det ikke betale sig at være medlem.
Og nogle af dem har faktisk ret i, at den erstatning, de kan modtage, er så lille, at de rent kynisk kan overveje - jeg er uenig med dem - om der er grund til at være medlem.
Hvis vi ser på timelønsudviklingen i de sidste 15 år sammenlignet med dagpengenes maksimum, er dagpengemaksimum i dag 41.000 kr. - altså virkelig mange penge - bagud på grund af en dårlig regulering af dagpengene, og her står mine venner i Socialdemokratiet og SF desværre sammen med partier helt over til Dansk Folkeparti.
Det ærgrer mig.
Der er for ringe en regulering af dagpengene, og det hører også med i billedet.
Det er sådan, at hvis man har en ganske almindelig lønindkomst og bliver arbejdsløs og har husket at melde sig ind i fagforeningen i tide, kan man opleve, at man kun får det halve af den tidligere løn i dagpenge, altså at man får halveret sin indkomst.
Og så er det altså stadig væk sådan, at de, der ikke er medlem af a-kassen, og som så tror, at de skal have kontanthjælp, opdager, at bare fordi de bor sammen med en anden, er der nul kroner i kontanthjælp, det vil sige, at de går fra løn til nul.
Det, jeg ikke kan forstå, når vi ser så dramatisk en udvikling på arbejdsmarkedet som nu, hvor selv de, der har forsikret sig, går dramatisk ned i løn, er, at hverken regeringen eller Dansk Folkeparti synes, at der er noget at gøre ved det eller noget, der skal gøres.
Vi går ind for både hurtigere ret til dagpenge og bedre dagpenge.